Suđenje Miloševiću: Vasiljević tvrdi da 'vukovarska trojka' nije odgovorna za Ovčaru (17/2/03) - 2003-02-17
"To su učinili lokalni teritorijalci, a Šljivančanin, Radić i Mrkšić s ubijanjem nisu imali veze" - izjavio je Aleksandar Vasiljević
Optužena vukovarska trojica nisu odgovorna za ubojstvo ljudi iz vukovarske bolnice na Ovčari, tvrdi svjedok Aleksandar Vasiljević u još jednom danu unakrsnog ispitivanja na suđenju Slobodanu Miloševiću. U unakrsnom ispitivanju svjedoka Aleksandra Vasiljevića, bivšeg zapovjednika KOS-a, Slobodan Milošević došao je i do Kosova. Nešto ranije, svjedok je obrazložio situaciju u kojoj su "separatisti Hrvati", točnije "hrvatski paramilitarci i paravojsken napadali JNA i ubijali oficire i vojnike". Vasiljević je detaljno opisao puteve šverca naoružanja u Hrvatsku i Bosnu i Hercegovinu, kao i iznos s kojim je Hrvatska raspolagala, što ni nije bilo teško šefu vojne obavještajne službe, KOS-a. Za optuženu vukovarsku trojicu svjedok Vasiljević smatra da nisu odgovorni za umorstvo ljudi iz gradske bolnice na imanju Ovčara. "To su učinili lokalni teritorijalci, a Šljivančanin, Radić i Mrkšić s ubijanjem nisu imali veze" - izjavio je svjedok. Kosovo je bilo epizoda s kojom Milošević nije imao ništa, on je čak i nalagao, nakon obavijesti da su počinjeni zločini, kažnjavanje odgovornih. Slobodan Milošević je zanijekao postojanje paralelnog lanca zapovijedanja u operacijama na Kosovu, no svjedok je uporno tvrdio da je glavni igrač i nalogodavac bio Nikola Šainović, Miloševićev čovjek. "Šainović je uvijek imao posljednju riječ", izjavio je Vasiljević. Optuženi Slobodan Milošević je pitao svjedoka da li mu je išta poznato o postojanju plana "Potkova", zamišljenog za protjerivanje većeg dijela kosovskih Albanaca. "Mnogo je ljudi napustilo Kosovo, ne znam pod kojim okolnostima ali je sve bilo ispražnjeno, bježali su od rata i od oružanih skupina" - obrazložio je general no za plan "Potkova" nije čuo. Svjedok nije ni zanijekao niti potvrdio Miloševićevu omiljenu tezu da je uzrok egzodusa Kosovara kampanja zračnih udara NATo saveza. Svjedočenje Aleksandra Vasiljevića završava u utorak. U ponedjeljak navečer NATO savez je priopćio da su pripadnici KFOR-a pritvorili tri osobe za koje se pretpostavlja da ih je Tribunal optužio za ratne zločine.